পাকিস্তানি হামলার কড়া নিন্দা! এবার তালিবানদের পাশে দাঁড়াচ্ছে ভারত?

ওয়েব ডেস্ক: মধ্যপ্রাচ্যের পর এবার অশান্তি বাড়ছে এশিয়ায়। পাকিস্তান (Pakistan) ও আফগানিস্তানের (Afghanistan) সম্পর্কের ফাটল এবার চওড়া হচ্ছে। সম্প্রতি আবার আফগানিস্তানের পাকতিকা প্রদেশে বিমান হামলা (Air Strike) চালিয়েছে পাকিস্তান। এই ঘটনায় তীব্র প্রতিক্রিয়া জানাল ভারত (India)। সোমবার এক বিবৃতিতে ভারতের বিদেশ মন্ত্রক জানায়, “নিজেদের ব্যর্থতা ঢাকতে প্রতিবেশী দেশকে দোষারোপ করা পাকিস্তানের পুরনো অভ্যাস। বর্তমান ঘটনাও তার ব্যতিক্রম নয়।’’

গত ২৫ ডিসেম্বর ভোররাতে পাকিস্তানের খাইবার-পাখতুনখোয়া প্রদেশের সীমান্ত লাগোয়া আফগানিস্তানের বারমাল জেলার লামান-সহ সাতটি গ্রামে হামলা চালায় পাক বায়ুসেনা। পাকিস্তানের দাবি, ওই হামলা তেহরিক-ই-তালিবান পাকিস্তান-এর বিদ্রোহী ঘাঁটি লক্ষ্য করে চালানো হয়েছে। তবে তালিবানের (Taliban) অভিযোগ, এই হামলায় মৃত ৪৬ জনই নিরীহ মানুষ, যাঁদের মধ্যে মহিলা ও শিশুরাও রয়েছেন। নিহতদের বেশিরভাগই খাইবার-পাখতুনখোয়া থেকে আসা পাশতুন শরণার্থী বলে দাবি করেছে আফগান সরকারের সহকারী মুখপাত্র মহম্মদ খুরাসনি।

আরও পড়ুন: সামরিক শক্তিতে ভারতের থেকে কতটা পিছিয়ে বাংলাদেশ?

হামলার পর তালিবান পাকিস্তানকে হুঁশিয়ারি দিয়ে জানিয়েছে, “আমাদের জনগণের ওপর এই ধরনের হামলার যথাযথ জবাব দেওয়া হবে।” ভারতের বিদেশ মন্ত্রক এই ঘটনাকে নিন্দাজনক আখ্যা দিয়ে বলেছে, “মহিলা ও শিশুদের মৃত্যু মেনে নেওয়া যায় না।”

বিশেষজ্ঞদের মতে, পাকিস্তানের টিটিপি বিদ্রোহীদের সঙ্গে সংঘর্ষ নতুন নয়। ২০২২ সালের নভেম্বরে পাকিস্তানের সঙ্গে টিটিপি-র শান্তি আলোচনা ভেস্তে যাওয়ার পর থেকে এই গোষ্ঠী ‘যুদ্ধ’ ঘোষণা করে। এর আগে ২০০৯ সালে টিটিপি-র বিরুদ্ধে পাকিস্তান ‘অপারেশন রাহ-ই-নিজত’ চালায়, যা এখনও পর্যন্ত তাদের সবচেয়ে বড় জঙ্গিবিরোধী অভিযান।